
    DONJI SVIJET

  
    PORAĐANJE

     

    u vrtložnom viru oko pupka složit će se same od sebe grančice koromača. kada odeš, lukovica će potonuti u noć trbuha, bujat će u dubini dok pod noktima posve ne ispari miris u kosinama. sve će se na tijelu presložiti u bijelim udarima. silnice hladne pjene donijet će beskorisne naplavine. suhoću, zapletenost, raspad.

prvo ću se ostrugati kao riba najoštrijim nožem iz podrumskog kožuha, rasporit ću se najljepšom bočnom šarom, njezinim bodljama u bojama zalaska, od glave preko sjajnog trbuha izložit ću meso bez straha. male tirkizne kosti pomaknut će se kroz prvi dah. nešto iznutra napustit će me bez glasa. kada odeš, mahat će mi mlada lica staraca, mahat će mi pradjed i prabaka, prepoznat ću im glas koji nikada nisam čula. mahat ću sebi s fotografija, s bakrenim licem djeteta iz vremena kada je hostije dijelilo ljeto. kada odeš, masivni uragan odradit će svoje, sve će se vratiti u noć trbuha, bujat će dugo u dubini zaklonjeno vlagom. u mlakom pramoru, iznenada, progovorit će oko. žad.

  
    BOJE

     

    cijelo popodne izmjenjivali su se oblaci, sunce i kiša.

zagledana u tu nestalnost, zarila sam nokat u obraz.

krv se iz lica već ranije povukla kao oseka.

pod noktom je izlazio samo miris plijesni u vlažnome danu.

kofer je nekoliko dana stajao u izolaciji,

njegovo otvaranje značilo bi odluku o ostanku ili odlasku.

    kada sam ga otvorila, dan je poprimio miris opranog rublja,

u prostor su zračile pare kemikalija violet&pink.

majka je nasmiješena ušla i pričala o prošlosti. smijehom je

rastjerivala zabrinutost zbog situacije oko kofera.

rekla je da je baka kuhala jasenovu koru

i vodom vunu seljanki bojala u crno

  
    TRAJANJE

     

    jutro je gluha soba. vani vjetar u gradu s kroničnim manjkom zračnih strujanja, s manjkom pobune. jutro je gluha soba. vani ptice, tonaliteti pjevica, kreštalica. jutro je gluha soba kojoj prijeti zvono na vratima, zvono telefona, prijete djelitelji besplatnih letaka plaćeni po učinku, prijete ubogi sa slikama svetaca, s ishlapjelim tamjanom na prstima. jutro je gluha soba u kojoj se stvara strah da ću iznevjeriti tišinu, upaliti radio, televizor. strah da će svijet nahrupiti kroz zvučnike, donijeti Krim, kišu iz budućnosti i nove stranačke frakcije. jutro je gluha soba u kojoj se svijam podno vulkana Rano Raraku. jutro je odsutnost zvukova nužna za ispravno čekanje, da ti vjetar iz mrtvog sadrenog bloka iskleše lice, otpili stopala, sveže pupak i gurne te bliže. da oživiš. sve bi to moglo potrajati.

  
    SPAJANJE SVJETOVA I OSTALE NEMOGUĆE STVARI

     

    svjetovi koje pokušavamo spojiti u jedan

još uvijek ostaju svaki u svojoj opni.

kada ti kažem pokušaj i kad pokušaš svim silama,

kada se upneš, kada se upnem, iz noktiju, iz jagodica,

do zadnje točke u zvjezdanom prostoru,

do zadnjeg obrisa do kojeg dopire svjetlo,

to i dalje ne znači ništa.

svjetovi koje pokušavamo spojiti u jedan

još uvijek ostaju svaki u svojoj opni,

a samo ponekad, za vrijeme pomrčine,

kada ugledamo sjajni prsten,

dogodi se ono što smo mislili da treba,

mali grumen svjetlosti koji silom želimo

rasprostrijeti kroz tijela,

kroz prostor, prema unutra, u sve smjerove,

ugraditi u atome svih pojava, u svaku riječ

koju ćemo izgovoriti i koju smo već rekli.

    ako misliš da bismo mogli osedlati ovoga zmaja

što sam ga donijela na plećima,

u običnom bijelom papiru,

svezanog za gležnjeve i zapešća,

zmaja kojeg neprestano vucaram za sobom,

u nadi da će ga netko za nas raspakirati

i napojiti zlatnom vodom,

pomaknimo se onda zaboga iz ove staklenke

u kojoj su naša srca već dugo pohranjena u formalinu,

pod nepomičnom glazurom, zaštićena i tvrda.

ta bi staklenka od glečerskoga leda jednog jutra

iznenada mogla eksplodirati od plača,

kao senzibilna dama pred jutro,

kad joj s obraza šibaju kristalne suze,

i sve ostale nemoguće stvari.

    što možeš reći o meni, a ja o tebi,

osim da smo stvoreni svatko u svojoj mjeri stvari,

bez zajedničke mjere

koja bi nam izmjerila kodove gibanja.

one stvari koje su u nama iste zapisujem u notes,

na prhkim rižinim listovima,

zapisujem potajice na kožu u pregibu ruku,

urlam ih kroz megafon dok hodam ulicama,

izvikujem gestama usana:
ja sam tvoja, samo da znaš,

blizanka iz drugoga jajeta,

i samo sam danas bezglasna i nijema,

ako me ne čuješ, to nije ništa strašno,

to sam još uvijek ja,

ostajem preko puta, u uterusu, u svojoj posteljici,

dok se vani tresu svjetovi

koje pokušavamo spojiti u jedan.

  
    BILJEŠKA

     

    pod našim zračnim stopalima pleše Nepoznato,

kutije u nepravilnim redovima,

sloj svjetla, sloj sjena, sloj svetog ulja.

obećavam ti sve svoje kože,

bačve pune rezervne krvi,

vitice žila,

obećavam ti noći u kojima se razlijeva tinta.

netko mora sve to zapisati,

kroz mrak,

netko to mora ispričati

krasnogovorom ili šutnjom.

kad nas uspavaju bog i smrt

zajedničkom silom,

netko će ostati budan.

netko mora sve to,

prije i poslije početka,

u oporim česticama

iz kojih se širimo bez zakonitosti.

koliko ćemo godina imati zajedno,

jednom kada zbrojimo sve dane naših života,

vjerujući da nije bilo uzalud.

  
    NOVI KRUG

     

    kada noć nadre iz raspaljenih radijatora, iz procijepa glatkih ploha, iz posude s vodom koja

vlaži zrak, noć gusta i masna, zagažena u sebe, oblijeva kao nafta iz bijelih kantica,

tada se uglavnom ne može ništa.

    sve je rasprodano, u žljebovima šalice suhoća mljevenog bilja, majčina dušica, lavanda,

melisa. kada noć nadre, mi smo spremni, na obrambenim linijama. ja sam porozna,

razdražljiva i gipka, mrtve kobre u crvenim žilicama cijede se prema unutra.

    kada noć nadre, je li već došao trenutak u kojem se više neće moći

u novi krug.

  
    NAKON PUTOVANJA

     

    što smo donijeli s ovog ljetovanja,

provjeravam. istresam kofer.

odjeća skorena od soli, bijele mrlje,

sasušena mokrina naše uvale.

kako je lako svojatati ljepotu

i stvari nazivati našima.

iz torbe ispada suho smilje,

mljeveno kamenje, krhotine školjki,

ljušture prstaca, petrove uši, prospekti.

donijeli smo dva trokuta bijele kože

na mojim sisama, a samo jedan dan

proveli smo na gradskoj plaži.

tepih modrine u vizuri iza očiju,

moment u kojem počinjem požar,

u kojem je gnjurac bez krila i zaranja dolje,

u tirkiz, u modro, u mulj, u crno.

    donijeli smo demone u bočnim džepićima torbi,

tihe i podmukle,

u purpurnim haljama.

nakon putovanja polako vadimo stvar po stvar,

odmotavamo svaku misao

kao porculanske figure nakon preseljenja,

odgađamo promijeniti smjer.

teško je reći u kojem ćemo sastavu odjahati

u Donji svijet.

    u što povjerovati od svega što smo proživjeti

u mjestu ispod magistrale

u kojem smo se slučajno stacionirali

četiri pet dana pred kraj ljeta.

oderani burom, raskrvareni riječima,

ohlađeni vruljskom vodom,

uzdrmani onim što nas mijenja,

uzdrmani pojavama

koje su prešutjeli u turističkim vodičima.

    u njima ne piše kada će se i tko odlomiti sa stijene,

ne piše ono najvažnije.

ostavili smo ih zato na hrpi s novinama,

s ljuskama i svime što pripada

mjestu ispod magistrale, pred kraj ljeta,

pred kraj svijeta kakvog poznajemo.

    dok s oprezom pred kopnenu svjetlost

iznosim rublje i knjige,

jasno je. svejedno je kroz koji procjep silazimo,

svejedno je kroz koji se otok spuštamo u grotlo.

kažem ti, snaga zahvata kojim sudjelujemo

jedino je što se broji

pred kraj svijeta kakvog poznajemo

  
    UDAHNUTI KOLIKO SE MOŽE

     

    oštre divne kosti, sabljice tihe pod jezikom,

šum šume.

maska za ronjenje. plastično lice.

nešto se u trenutku mijenja.

najbolje je udahnuti koliko se može

i krenuti dolje.

dogodine i peraje. boca s kisikom.

ne podižem glavu.

postajem morsko čudovište,

zaboravljam.

    vani si ti. u hladovini, s pametnim telefonom,

debelim slojem kreme,

kožom okrečenom losionima,

uz naše stvari, uz moje voće, uz zagrijano grožđe.

na hrapavoj stijeni upisan broj telefona flomasterom
žene, najbolji maser.
sjeverna obala. hrast umjesto bora.

ne podižem glavu.

postajem morsko čudovište,

zaboravljam

  
    SLIKA

     

    odlučila sam, kupit ću na Hreliću nečiju staru sliku djevice Marije, u baby blue ogrtaču. spremna sam dati između 50 i 100 kuna za sliku, s okvirom boje bakra i mutnim staklom, iznutra požutjelu i tužnu, za djevicu kojoj glava naherena visi prema desnom ramenu, a zelenkasta svjetlost joj se širi oko lica koje će zauvijek imati trideset.

želim da me djevica gleda dok spavam i upadam u rupu između dva madraca velikog duplog nebračnog kreveta, da beživotne ruke izvuče iz slike i pomiluje me dok se trzam u snu. na zid ću sliku zakucati brokvom, da mi djevica čita misli, da bude ista kao ona blaga i mirna iz noninog tinela. ali da jednom, barem jednom, ta gospa progovori i kaže: mala, na tvojoj sam strani, i da to kad progovori ne zovemo čudom

  
    UNUTRAŠNJOST

     

    rastvaram kore boba.

unutrašnjost im bijela,

na dodir meka svilena dlaka,

kao deka u krevetu bebe.

rastvaram kore palčevima,

u nekima mesnati puni plodovi,

u nekima kao kod ljudi,

unutra ništa.

  
    OSJEĆAM TE KAO PRIJATELJA CESARE VALLEJO

     

    osjećam te kao prijatelja Cesare Vallejo. pričinja mi se da preskačeš sa zgrade na zgradu iznad glavnoga trga, kroz megafon recitiraš svoje pjesme. ti si Crni i Bijeli glasnik u isto vrijeme Cesare, izdireš se umrite ljudi što prije, kada se to dogodi ionako nećete primijetiti. ne ulazite u pošte i banke, ne zapomažite za višim i boljim. pogledajte mene, u ovom kratkom životu toliko sam tražio, a sada sam i dalje na istome mjestu, blejim u vaše prošupljene nade s krovova zgrada.

Cesare Vallejo, osjećam te kao prijatelja. potreban si mi ovih dana u svim razrezima sjena, da pomogneš okititi bor, da pojedemo kobasice na minus dva pod grijalicom u centru. ti si bio mrtav Cesare i onda kada si navodno bio živ, u to sam sigurna. sada kada si otišao i izručio nam svojeg mračnog Boga, osjećam te kao prijatelja, tebe i tvoju skitalačku bol.

  
    JASMIN

     

    moja si.

ljušturica ti je složena i suha.

dok se mrijestiš, nepomična i tirkizna.

vlati lica ovješene o zidove. moja si.

dok ti viri crveno meso lista, to si sada ti.

u srčikama snova.

Petra-Jeruzalem-sweat lodge-usputni žrtvenici.

moliš se gdje stigneš. da oživiš.

    al to si još ti.

bočata i razložena. Vitruvijeva.

dohvaćaš rubove.

ruke ti se polako izdužuju.

sada dok te gledam kroz rombove mreže.

kad se probudiš, niti ću namotati u sluzavo klupko.

neću gledati.

    poljubit će ti kosti kukova.

u mjedenoj šalici donijeti čaj.

dok budeš razmicala glatkoću.

ni ti nećeš gledati. ni ti.

umirisana u jasmin.

  
    TAJNI POSJET

     

    težak mi je još i dalek Kavafis. Kavaphes. Kavafi. Konstantinos.

dok noćari u blagovaonici na mojem stolu od crnoga stakla,

polupospremljenom od nedjelje,

s kapljicama brudeta i dvije prazne boce vina.

Kavafis je složen jedan na drugome, sam na sebi u više izdanja,

Sarajevo-Beograd-Zagreb, sa svim ti agorama i barbarima,

varvarima i ljubavnicima koji se čekaju jer su barem neko rješenje.

    iako su vremena detonacijska i zajebana,

već se više dana za redom zaboravljam zaključati prije spavanja.

zamišljam da mi usred noći dolazi nepozvani gost

i pod mišicom odnosi sve Kavafise,

vješa ih o topole pred zgradom, među vrane u praznim granama,

a stihovi jutrima cure u cipele šetačima pasa,

uvlače im se među duhan.

    nepozvani gost bio je pristojan i tih.

malo je skrućenog kruha umočio u tanjur s maslinovim uljem,

prožvakao trokut mladoga sira koji je od nedjelje dobio koricu,

nategnuo nekoliko kapljica plavca s dna boce.

pogledao me sklupčanu da me ne probudi. i otišao.

  
    SUSRET I FANTASTIČAN PLAN

     

    pričaš mi Hana, sluša nas cijeli tramvaj,

šesticom iz Utrina dostižemo centar.

muž i ti sada ste prijatelji,

nakon 17 godina on je zločesti treći sin.

kada prođe toliko vremena, kažeš,
kasno je za novo, jebi ga, za drugog, za ono sve.

kosa ti je ista, medena i duga,

isti mir u tvojim jagodičnim kostima.

na prijelazu iz jeseni u više jeseni,

gusta si i uspravna,

kao tvoja slova iz bilješki

Schelerova čovjeka u kozmosu.

odjednom iskačeš na autobusnom,

bez težine si, razmičeš snene.

otkrivaš se dubinski, pokretom

iz kukova, sakruma, nogu,

plesnim korakom poklanjaš se običnom.

možda si samo umorna od svih tih sinova,

al još si totalno ti. idući put u šestici,

kad nas Sava razmjesti širokokutne,

želim da nam zagrljaj bude glasan,

da nas još jedanput sluša cijeli tramvaj.

  
    ZADUBLJIVANJE

     

    deset knjiga o meditaciji u isto vrijeme posudila sam

u deset knjižnica grada Zagreba.

deset knjiga o zadubljivanju,

o povezivanju s izvorom kozmičke ljubavi,

ništa nije pomoglo.

grudni koš bio je raskasapljena lubenica

na koju se skupljaju ose.

deset knjiga o meditaciji

i Knjigu pjesama sumnjiva čovjeka

posudila sam u isto vrijeme

u knjižnicama grada Zagreba,

Parru četvrti put.

knjiga se opet sama otvorila na mumije,

na nepokretne junake i njihove rutinske živote.

deset knjiga o meditaciji i Parrine pjesme

moram vratiti do kraja lipnja,

na lokacije od Zapoljske do Krvavog mosta.

umjesto zakasnine

bolje da iskeširam

za tri četiri glave lubenice.

u njihovoj slatkoj crvenoj moždini užitak. mir.

  
    PJEVANJA ZA DOLASKE I ODLASKE

  
    OSVAJANJE PROSTORA

     

    u smjeru sjever jug sjever vozim se osam sati noćnim kolima od Zagreba do Splita, 570 kuna u oba smjera. putnici fetusi skvrčeni na zračnim krevetima, u ženskom kupeu Japanka i ja šutimo na istom jeziku, skidamo kožu na istom kvadratu, ona tiša, manjih kostiju, s više tame u očima. gase se svjetla, na jezik lijepim dva sedativa i koljem polusan cijelu noć, s ekscesima buđenja, do zore u Kaštelima, do cementare, do momenta kad se iz čista mira ukažu Čiovo i Šolta, do prizora kada kuca na vrata ljubazni čovječuljak, noseći kavu u plastičnim čašama. iz čista mira križam se desnom rukom kao pred kapelicom u brdu. dobro je da još postoji nekakav pojam Boga kojem sad mogu zahvaliti da smo stigli, da gubitaš još održava prugu, popravlja semafore, brklje, premazuje šine. popušta polako preplašenost za cjelinu kostiju i žila, za cjelokupni sadržaj, za krhkost, za Japanku koja je čitavu noć govorila u snu, prenosila kodove, nešto u vezi sumnje, nešto u vezi s pojmom Boga s kojim je govorila dok je huk bio prijeteći i dugotrajan.

u smjeru kopno otok kopno je drugačije i lakše, osvajanje mora uključuje valove i razrezivanje plavog. morskim gubitašem rado se vozim u zimskom periodu, po nižim cijenama za lokalno stanovništvo, a prilazeći otoku osjećam napuštanje gustoće i bujanje udaljenosti između misli.

na simetriji putovanja, u točki u koju dolazim, u prostor koji je oduvijek moj, u prostor koji nikad nije moj, u prostor kojeg uvijek osvajam ispočetka, čeka me majka.

pijemo lozovaču, slavimo ukradenu noć.

  
    ZVUKOVI JUTRA

     

    čujem motore brodova.

ribari izlaze iz porta.

    gledam kroz prozor,

radnici Zrinjevca kose travnjak.

  
    PLOVNA MJESTA

     

    prostor među nama ne dijeli se više na pola,

na arak mrklog šiblja i šuštavo zlatno,

na obris modrine i bijelo gudurasto.

dok ti naglas čitam iz Tvrdoga grada,

nad nama se nadima zima, prštava i slana,

a sasvim dobro podnosimo brodolome dana,

krčeći nova plovna mjesta.

    tri remorkera u luci, crveni, zeleni i crni,

već dugo ničemu ne služe, niti sami sebi.

besposleni mornari klate se mesnati i spori,

ispitujući koliko je vina potrebno da ožive riječi,

i što se događa s rastvorenim zvijezdama,

kamo odlaze krakovi, a kamo gorući trup.

    tri remorkera u luci, crveni, zeleni i crni,

već dugo ničemu ne služe, niti sami sebi.

zašto bi uvijek moralo biti nešto za nešto?

mogu li se tromi prepustiti mulju,

dok ne postanu jedno,

kao ti i ja,

kapetan i kapetanica,

prebrajamo mokre komade,

odzdravljajući nasukanoj posadi preko puta.

  
    NIŠTA NE MOŽE ZAGRIJATI ONE KOJI ODUSTANU

     

    nečeg je bilo u nagibu tvojih usana, iznenadnoj duljini ušnih resa, u milimetar prerasloj bradi, u nitima sjena kako ti padaju po armaturama i granju oko očiju.

u odsutnosti ribljeg, u rupičastoj plaveti, u brzini koraka i tome kako si dočekao prazninu

    i to da ti neću jagodicama u crnom satenu zasvirati po tipkama kralješaka gologa vrata što ti viri iz konačne jeseni. nečeg nedovršeno vučjeg u hodu, u načinu na koji si doticao zemlju, u tome kako si iz svoje razrezane čežnje sisao moj lik nije mi dalo

    popijte nešto kratko, imamo finu bisku. ništa ne može zagrijati one koji odustanu, šapnula   sam konobaru i koljenima još jače stisnula ledenu željeznu šipku, zamišljajući te dok čekaš, kako ti sokovi gasnu, kako guliš kestenje i postaješ čađav

  
    PREKO PUTA

     

    na otok preko puta možeš poslati izgovorenu riječ,

glasom, krikom ili vjetrom.

na otok preko puta možeš poslati čežnju koja se pita

je li otočnija ta druga otočnost.

na otok preko puta možeš poslati san o struganju soli

i zamisao o suhom sjaju.

na otok preko puta možeš poslati pismo

pisano tintom, grafitom i ribljom krvi,

ono će stići u otočnu poštu s dvokratnim radnim vremenom,

stići će trajektom i žutim kombijem parkiranim ispred crkve.

na otok preko puta možeš poslati svoj svijet

nekom drugom čovjeku koji se pita o istom,

možeš mu poslati svitanje i u sumnji izabran smjer.

na otok preko puta možeš ponekad poslati i svoje tijelo.

ono će putovati neobičnim redom plovidbe,

ljeti kao uljez na turističkom izletu,

zimi posebnom linijom, na krhkoj kobilici.

    otok preko puta, njegov gušterast izdužen oblik

i južna nevidljiva obala.

  
    POD KOŽOM

     

    na bijeloj klupi, pred remorkerom,

u neobaveznom razgovoru,

učinilo nam se,

neki su trajekti na pogrešnom vezu.

    prije nekoliko dana bili smo drugi,

kao prije transfuzije.

grimizni koluti, nekad vino,

sad prah iz napuštenih čaša.

    za ove dane teško je reći,

kome pripadaju,

ljetu ili jeseni.

  
    PJEVANJA ZA DOLASKE I ODLASKE

     

    možda nisi spremna, ali stvari su uvijek tu.

daješ mi Cantose,
ne možeš otići, a da ne odeš.
daješ mi Cantose,
ne možeš napustiti, da ne napustiš.
daješ mi Cantose,

pjevanja za dolaske i odlaske,

MM, izdavački centar mladih Split.

    argonautski predah je kratak,

snovi brzi, riječi prepukle i lude,

navigacijski uređaji bez pulsa.

svaki put je drugačije,

voliš samo načinom na koji izmičeš.

    čuda su nesigurna,
daješ mi Cantose,
izaberi nesigurno,
daješ mi Cantose,

siječanj je spor i nepomičan na polovici,

kao zemlja između obratnica,

kao brodovi izvučeni na obalu,

preokrenuti,

spremni za obnovu,

za struganje,

za dugačku samoću,

cijede se iznutra,

u linijama za proricanje.

  
    ŠUTNJA

     

    spiljica zakucana daskama

šuti

mesnati miris motra

šuti

slane opne oblutka

šute

tajkun koji je prisvojio plažu

šuti

tanker boje rđe

šuti

bonaca oko Zečeva

šuti

nono i nona pod kamenom pločom

šute

vaza s plastičnim cvijećem

šuti

smokva skvrčena na grani

šuti

bodlje usahle agave

šute

  
    OBILJEŽJA

     

    u vrtu galerije Dešković žena s Brača Valerija Michielija. usred olujnog juga stoji nijema, nit čeka nit ne čeka. u tamnom sjaju, nit se čudi nit proklinje, ne kisnu joj noge pod kabanicom, ne moli se i ne brine.

    stisnula usne, nit mrmlja nit ne mrmlja, vjetar joj ne lomi kišobran, na glavi vrč za vodu skuplja kišnicu. nit sretna nit nesretna, spustila mlitavu krupnu šaku uz desni bok. ne osjeća vlagu, ne moli se i ne brine.

    u vrtu galerije, žena s Brača, usred olujnog juga, nit bježi nit ostaje, nit se čudi nit proklinje. koščata i nepomična, ni voljena ni nevoljena, u vrtu galerije, zimska trava, žena i njezina studija.

  
    NOĆ – DAN

     

    u all inclusive hotelima, s otvorenim bazenima,

u hotelima s pet obroka,

(voće, kolače, pivo, neograničeno, sve uračunato u cijenu),

prije doručka animatorice glasno pozivaju na odbojku,

pune pozitivnog mišljenja i vitaminskog soka.

noću, svjetla all inclusive hotela

gledaju nas dok i mi njih gledamo s plaže,

svjetla lampi u kojima kruže brašnasti leptiri,

svjetla u noći bez ijedne vlati mjeseca.

ne brini se, ničije oči ne idu toliko daleko.

    nacrtaj vir kroz vodu i odveži me sa strane,

da planktoni zasvijetle kroz članke prstiju,

a repatice u mene unesu ono najbolje iz noći.

na krmi male jahte ljubavnica u raskopčanoj košulji,

pali tanku cigaretu, planira konačni odlazak.

    sutra, kada isplovi jahta,

čuvar plaže polako će u bermudama na palme,

gol do pasa naplaćivati ležaljke i suncobrane,

od trampulina do punte i natrag.

ljubavnici će se iskrcati u prvoj marini

s rezultatom neriješeno,

na štandovima će ose opsjedati

najskuplje lubenice Srednje Dalmacije.

planktoni će poraženi danom pritajeno kunjati uz sidra.

  
    MIRAKUL

     

    neprimjetno mijenjamo proljeće za jesen,

latice za lišće, zelenu livadu za neočekivani crni ponor,

kao jučer, mirakul u Ćupićima, pokraj Drniša,

zemlja se samo rastvorila, tko bi se nadao.

polako se navikavamo.

prihvaćam riječi iz tvojeg rječnika,

satarom ih cijepam na šipke,

trgam točke, rastavljam uglata slova,

savijam vijugava u suprotnim smjerovima.
čemu sve to, pitaš me.

tvoje su krvne žile pod mojom kožom,

fluorescentno titraju kroz slojeve epiderme,

ugrađuju se u susjedna tkiva. bunim se.

toliko goriva troši opiranje,

dovoljno za rastvoriti sve livade svijeta

i pretvoriti ih u crne ponore.

kao jučer, mirakul u Ćupićima, pokraj Drniša.

vrijeme se mjeri

brojem istrganih i posađenih vlati,

počupanim korovom,

razmjenom teritorija oko za oko.

mjeri se crnilom humusa, sočnošću tla,

vlasima kose, suhim brusnicama,

brojem dobroćudnih livada

koje se neočekivano rastvore u crne ponore

kao jučer, mirakul u Ćupićima, pokraj Drniša.

  
    O PORIJEKLU MORSKIH PREDMETA

     

    jugo je u našu uvalu izbacilo pet, šest boca bez čepa,

bez poruke, bez pisma. neke neobjašnjive predmete,

plastičnu šlapu kojoj se nikada neće znati vlasnik.

možda je ispala s kruzera, s tankera ili s kaića u kanalu,

sa stopala ribara, rasparena i mokra krenula s Otranta

do čuđenja kojim smo ispunili prostor ljubičast od oluje.

    jugo je u našu uvalo dovuklo razmočene grane,

otrgnute s bora Korčule ili Šćedra, donijelo je

udove lutki, komade ležaljki, i sve čemu smo dali oči,

zjenice i boje, namjerno, povučeni iza slika,

pitajući se otkuda je sve to. je li došlo iz daleka,

pitajući se fotografira li nas upravo sada nebo odozgo,

fotografira li sve uvale svijeta, vidi li kako ja zumiram munju,

kako se ti smiješ i govoriš mi: znam da znaš, pitanje je vremena

  
    S LOŽE

     

    vidiš li ti ono što vidim ja

razlomljen Mjesec kroz vitraje Gospe od Karmela

gleda nas, govori meni da ispružim noge sa Lože

dolje prema rivi.

da izdužim stopala u tamarise

možda me povuku za noge i ja se usidrim u portu

uz brodove Veli i Nono

    vidiš li ti ono što vidim ja

da se u naš vidik stalno utiska novo

u slici ukupnoga

što nam se izručuje svakoga trenutka

    vidiš li ti ono što vidim ja

da ništa nije ni počelo ni završilo

naše teme su druge a iste

opet se razlama Mjesec u jaje i kocku

kroz proreze mole crikve

    vidiš li ti ono što vidim ja

    čija je ovo slika

govorimo li istim jezikom

mi na južnoj strani Brača,

a pred nama hvarski kanal

  
    SAGRADA FAMILIA

     

    Baba Tomica u bijeloj košulji sjedi pokraj mulića.

Dojke joj se izdužuju do mora.

Do broda koji prevozi putnike iz porta na plažu.

Kažiprstom i palcem trlja zrnca krunice.

I šuti.

Šuti.

Šuti.

Bog kojeg poznaje njoj je dovoljan.

     

    *

    Otac je došao slan i ponosan.

S najlon kesom iz koje curi more.

Osvajač hridi od Smokovja do Vele Forske.

Pitao je kako ti je draže?

Da spremimo čuke na buzaru ili na manistru.

Na buzaru, jer onda mogu umočiti kruh.

Kroz meso školjaka otac mi se ugrađuje u stanice srca.

     

    *

    Mama, hoću li ikada kao ti?

Nakošenim bodom, crvenim koncem

Ispuniti šupljinice makova u vazi

Na mojem minigoblenu na kojem te pratim

Dok završavaš ženu s lutnjom.

Kada bez razloga zaboravim bod

Puštaš me da griješim jer znaš

Ne isplati se popravljati stvari.

Vrag oživi kad postanemo isti.

     

    *

    Iza tvoje drvene šivaće mašine,

Crnog stroja s bijelim slovima bagat.

Komadi tkanine u koje odijevam lutke.

Iglom i koncem proizvodim kolekciju ljeta.

Gotov je ručak, operi ruke!

Ne čujem vas, ne čujem vas.

Unitila sam se u prazninu.

U vakumu između otkucaja sekundarki

Vrag ne postoji.

Tamo čak nema ni boga babe Tomice.

  
    WATER(E)MOTION

     

    
      Water(e)motion,

Water(e)motion
    

    jednom rukom prijeđi preko srca,

drugom pomiluj linije na boku.

tijelo je vlažno, tijelo je tijelo,

tijelo je tegljač kroz gustoću.

    
      Water(e)motion,

Water(e)motion
    

    bolje da ti zmije prilaze u plesu kroz granje,

bolje da hodaš kroz kristalne šiljke,

bolje da strepiš u miniranom polju,

sve je bolje od poljupca

s okusom kartona

    
      water(e)motion

water(e)motion
    

    noć se ljušti, tražimo srodnost u korama mraka,

krutost se tali, u slivna područja odlazi gnjev.

hrbat je drhtav i mekan,

ljušturu dubinske periske

rastvaraju dječje ruke.

  
    RONILA SAM ŠUMOM

     

    ronila sam šumom.

među stablima

bez markacija,

štapova,

boca s kisikom,

plivaćih kožica.

sretala trkače,

vodenozemne.

zabola klinove pod mračne stijene.

bedra raskrvarila,

bedra zarasla.

samo se kreći,

kreći se,

siktale su ikre.

nije se moglo ostati

u ogrtaču od mahovine,

rukavicama od pletene smole,

rublju od iglica bora.

ronila sam šumom.

u maternici.

  
    SITNI ZNACI

     

    u oku oluje stakalce s vodom,

pod mikroskopom kapljica,

oluja. svjetlost. buka koja kasni,

elektromagnetsko pražnjenje.

bliješte noževi,

presijecaju uvalu na pola.

na granje. na katran i bijelo.

bez glasa sam, signala.

slijedi neodgodivi uron s kormoranom.

ne nazivaj sad.

ne rade mobilni uređaji.

imam važan sastanak

s napuštenim sjenkama,

u praznim samostanima pustinjaka.

obavljam nešto neodgodivo,

na opožarenoj južnoj obali.

dok munje jašu po brdima,

čekam ih, raširenih ruku,

s jednakom mogućnošću raspada i svitanja.

s picokarama razgovaram

jesmo li tu ili smo otišli,

šuštimo tamom, peremo mrtvace,

oluja ne prestaje,

to je svjetlost među našim prstima,

sve postaje porozno,

dno je spremno,

nepomično i podatno.

    kuda si krenula s tim natučenim modrim koljenima,

kažiprstom prelazim rubom zapadne strane,

od Vancouvera, vučem jagodicu kartom

do točke Punta Arenas.

    ovdje ponekad svrati nitko na kotačima,

poštar na motorinu,

kombi s nedjeljnim izdanjima novina.

    u svakom trenutku mogu krenuti,

istrgnuti stopala iz površine mora,

iz stijenja preko kojeg mi krvare zglobovi,

u šaci zgužvati hrbate kao neuspjele origamije.

    po nekim sitnim znakovima očitavam:

tko je odustao

tko je otišao

tko se vratio da ne ode

tko je umro, ali ga nisu obavijestili

  
    VEČERA

     

    sisale smo artičokino zeleno meso, uz bakalar i tatino vino u plastičnoj transportnoj boci. iz sadnice bosiljka počupala sam lišće i položila ga na sir, na silu sam htjela da opojno i divlje izmješten miriše jug. naše teme gonile su jedna drugu, je li bolje biti prekarna radnica, uplašena od nesigurnosti, ili stalna, uplašena od sigurnosti; imati nekoga za tihu i postojanu ljubav ili razarajuću koja usisava do kosti. pokazivala sam ti fotografije oca i majke, bake i none, jedna je imala pletenicu oko glave i blagi pogled, a druga izvlačila niti iz kudelje, mrgodna i mračna. suosjećale smo s poznanicom koju je ostavio ljubavnik, zašto, zato, češljala se bestrasno, i nije brijala pičku.

sisale smo artičokino lišće, i mrvice kruha natopljene maslinovim uljem u večeri u kojoj su bljeskale munje.

rekla si, tvoj se zubar ludo zaljubio u 53-oj, sreo je nekadašnju ljubav na godišnjici mature. prije toga je 10 godina s bivšom ženom živio kao s lampom. jednom je neočekivano predložila razvod istim tonom kakvim je nudila palačinke u zimskim večerima. duboko anesteziran uspio je pristati na kraj.
svoje snove više nikada više neću umrtviti zbog braka. pisati možeš samo uz muškarca u čijoj je prirodi osjećaj tišine, ili se osvijestio i umuknuo u međuvremenu.

otišla si, a ja sam zaspala. pod svjetlima i upaljenim televizorom. kada sam se probudila, već je bio maj

  
    NASTOJANJE

     

    pričao si mi

o čovjeku

život je posvetio

uzvišenom nastojanju

da se osjeća vitalno

da pobijedi pogreške

brinuo je o zdravlju

o konzistenciji stolice

o količini vode

o skladu ritmova

o dubini daha.

jutrom je u isto vrijeme

jeo kašu od zobi

miksao sokove

čistio crijeva

osvajao neboder pješice,

vikendom konzumirao

zelenilo

svježi zrak

na relaciji Mosor

otoci

kontinent.

u sto i trećoj godini

izliječio se

iz čista mira

skljokao se i umro.

  
    UPLAŠENOJ ŽENI GLEDAM U LICE

  
    NEŠTO SVETO

     

    tramvajski putnik

često skida šešir,

naginje bradu na prsa,

križa se desnom

dok putuje iz Dubrave na glavni trg.

spušta glavu i mrmlja,

izražava poniznost

na mnogim mističnim kotama,

pokraj crkve u Petrovoj,

pokraj banke u Vlaškoj,

uz škripu na skretanjima.

zbunjeni suputnici

gledaju ga

posramljeni izostankom

uzvišenog u sebi.

neznani šeširdžija

na koncu se prekriži

u Jurišićevoj ulici,

pred glavnom poštom

i natpisom interspar.

  
    VRSTE STRAHA

     

    bojim se ljudi koji se hvale da su praktični,

kako znaju izvanredno baratati rukama,

zakucavati i čekićati,

stezati u zagrljaj snagom izgladnjelog pitona.

bojim se teoretičara koji bez greške citiraju

filozofe i razne vođe u svakoj zgodnoj prilici,

imaju li ijednu vlastitu misao,

barem o pupanju iz gomolja u vlažnoj zemlji.

bojim se prepečene korice na mesu,

mogla bi biti kancerogena,

a bojim se i sirovoga,

u njemu bi mogao biti neki odvratni stvor

koji još nije pocrkao od antibiotika i aditiva.

bojim se zaroniti u djetinjstvo,

da ne sretnem oca i majku glatkog lica i sjajne kose,

uspravne i snažne kako me meko nose u naručju.

bojim se da starost ne dođe prebrzo,

s pjegama i aktivnostima treće dobi,

sporim hodom u spužvastim šlapama.

bojim se da se od mene ne odmakneš predaleko,

da ne priđeš preblizu,

da ne pogodiš srednju mjeru i ostaneš.

  
    PONUDA

     

    Poštovana gospođo!

pišu mi pbz, emmezeta i bio&bio elektronskom poštom.

kao da me osobno poznaju,

obraćaju mi se navodeći moje prezime,

prezime za koje me novoupoznati ljudi uvijek pitaju isto:
imate li koga na Kupresu i u Tomislavgradu?

nemam, ja sam otočka loza.

    Poštovana gospođo!
obraćaju mi se ljubazno korporacije,

njih ne zanima otkud dolaze prezimena,

nude proizvode na 24 rate,

prema pravilima pisanim sitnim slovima na poleđini ugovora.

    Poštovana gospođo!
za ovaj Božić pripremili smo za Vas posebnu ponudu,

Tunis, Maroko, Magreb i još dalje.

Dok Vi poštovana gospođo brojite svoje stopice u snijegu,

uz našu pomoć mogli biste zagrliti sunce,

mogli biste uz extra saldo nabaviti komodu Bayadera,

krenuti u avanturu, postati nova hrabra osoba,

mogli biste.

  
    VIJESTI

     

    1. s ekrana internetskih portala

čokoladni koluti bradavica

šalju pozdrave s nogometnog prvenstva.

dvije dame s hrvatskim dokumentima

u navijačkom zanosu

podigle su majice.

zbog sramote sprema im se otkaz,

ili barem sočna opomena.

navijačice rade u pisarnici,

u visokoj birokraciji,

u javnom poduzeću.

novinske i televizijske kuće

jedva su čekale da njihove oble dojke

pretvore u dobru robu.

da su barem pokazale

lakat, koljeno, srednji prst,

ušku, nosnicu,

bezličan anatomski prostor.

    2. Kineza je previše.

žene se smiju poroditi samo jedanput.

ili nijedanput.

za nerođene nema mjesta.

kisika. radnih mjesta.

jednu su djevojku prisilili na pobačaj.

u sedmom mjesecu trudnoće

morala je popiti baktericid.

fotografiju mrtvorođenčeta

poslala je u svijet.

neka svi znaju kako Kina napreduje.

    3. Indijac je ubio tromjesečnu kćer.

slomio joj je vrat. htio je sina.

da bude nogometaš,

da bude Hrvat koji će se rugati golim dojkama,

da bude Kinez koji obavlja prisilne pobačaje,

da bude irski navijač koji je polizao bradavice

djevojaka s domovnicom,

a poslije se zbog slike

sms-om ispričao majci za to strašno nedjelo.

  
    PRAVO STANJE STVARI

     

    u vodenim česticama razlama se svjetlo.

kroz male lukove sitnih duga

vidim nakošeno lice moje zubarice Anite.

mokrina pršti iz brusilice,

posrebruje mi se pred iskolačenim očima.
morat ću vam zabiti i ovu veliku konjsku,

kao za vađenje.

lijeva strana mi lagano trne,

usne postaju gumene i duge kao vikleri u boji.

odjednom se šire dok mi ih nateže oko glave

dobra i lijepa sestra Sandra,

obrva podšišanih u trokutasti mufić.
pritvorite malo usta, i gurnite sisaljku dublje.

    usta koja su ljubila i grickala,

mljackala mekano meso hobotnice s krumpirom

oko podne u Korčuli,

usta sa zadahom peršina i češnjaka,

sad bespomoćno zjape.

    progutat ću slona na pokretnoj stolici ordinacije.

progutat ću pivnicu preko puta,

cijelu Ilicu i Selsku,

posrkati otopljenu bljuzgu

s cipela pacijenata u čekaonici,

i neću osjetiti ništa.
tako, popravili smo tri komada danas.

kad popusti anestezija,

vidjet ćemo pravo stanje stvari.

  
    LJUBAV

     

    na istoku grada u Alfirevićevoj

pijanac je nogom od stola pretukao ženu na smrt.

njezino modro tijelo izbacio je

pokraj kontejnera pred zgradu.

tukao ju je redovno.

često je odlazila, često se i vraćala,

ispričali su susjedi za crnu kroniku.

brinula je za njegova sina

s posebnim potrebama.

u noći prije ubojstva,

pijanac je nogom od stola pretukao

i svojeg sina s posebnim potrebama.

nagovarao ga je da prizna krivnju za ubojstvo.

mali je bio zasran i slinav

ujutro kad je pokucala policija.

    na istoku grada je dio koji nazivaju republika.

o republici je pisao uvaženi tjednik.

republikom šeće čovjek u ranim pedesetima,

maršira čitajući u hodu.

često se zaustavi pred dućanom,

da odahne od literature.

otvara pivo. pa još jedno.

mrmlja pasuse. retke iz otvorene knjige.

brani se od svijeta

crnim slovima, bijelim papirom.

u lice se unosi gospođama s kruhom:
istina je nešto drugo.

ne čekajte da vas pretuku

drvenom nogom od stola.

  
    PREOKRET

     

    jutenu vreću prepunu želja

u momentu ludila

s neba je istresao neurotični bog.

žurno dostavljene dopisnice

poslao je natrag

na adrese očajnih pošiljatelja.

sve rastavljene ljubavnike,

patnike i aktiviste

otkačio je u jednom potezu.

unatoč megadimenzijama,

u božju je bezgraničnu ljubav

ipak uključen i dobar ukus

  
    TAJNE

     

    u mezzaninu ispod Dolca

na uglu već 60 godina

buregdžinica Anđelka Nikolovskog,

pokraj stepenica sa istočne strane.

mala prostorija, pločice u tirkizu,

četiri šanka, dva ogledala,

bež kaputi, cekeri s blitvom.

pet lica, šest lica,

jedači bureka zauljeni do ušiju.

iz tanjura dimi se

meso, jabuka, sir.

vilicom rasječeni nepravilni oblici,

svi prodani do pola dva.

  
    VAŽNO JE IMATI NEPRIJATELJA

     

    važno je imati neprijatelja,

kakvog takvog,

da mu se napiješ krvi i najebeš majke kad ti zagusti,

kad ti se pužarnik u razmacima između pokreta i skica prepuni sluzi,

tada je neprijatelj najvažniji.

    kada se snijeg utrpa u nabore zastava,

oko šahovnica i koza obgrljenih oko kopalja

na pročeljima zavoda i agencija,

tada je izuzetno važno imati neprijatelja.

idealni su biskupi i kardinali,

vlasnici trgovačkih lanaca,

službenici u javnim poduzećima,

šalterske radnice,

profesionalni sindikalisti,

glumci na plaći,

preplaćeni vozači tramvaja,

komunalci i čistači snijega,

i svi drugi prokleti neradnici koji žive na tvoj račun,

svi ti kurvini sinovi

koji ponekad u familijarnoj atmosferi odlaze u restorane,

makar na nešto sa žlicom.

    jako je važno imati neprijatelja,

da mu se možeš napiti krvi i najebati majke,

da mu poručiš popuši lopovčino,

nisi nam rekao odakle ti prvi milijun,

da napišeš u komentare na fejsbuku,
smrade pederski, sigurno voliš kad ti ga stave,

važno je imati neprijatelja da možeš pisati vladi,

da možeš prosvjedovati sjedeći za stolom u cufastim papučama,

važno je imati neprijatelja jer netko zaboga mora biti kriv

kada te preplavi ono tvoje.

znaš ti dobro što.

  
    BOŽIĆNA

     

    lica i tijela gube konture,

hodači bez obrisa

prelijevaju se mutni kroz kišne kapi,

na staklima tramvaja,

autobusa,

unutarnjih očiju.

error. umor. naizmjenično.

stvarnost gubi predznake,

ono najbolje šuti sakriveno,

izvan trkališta.

svjetlost iz božićnih pjesama

sipi u vidno polje

iz lampica budućih jelki

što čekaju sječu.

još stižu rate s ljetovanja,

a već se gipsani Isus s obitelji uputio

na frišku mahovinu u kutu sobe.

teško bismo znali proizvesti spasenje

bez mirisa mrtvih stabala,

bez tri oblaka u zakašnjeloj jeseni,

bez pokušaja da u darovnim kutijama

izostavimo najdraže

demonske varijacije.

  
    NEPOVRATNO

     

    plačem.

ribam kamenac u sudoperu.

džezva je na dnu duše dobila

nešto neoperivo crno.

dok sam pregledavala veš,

čarape s najdražim uzorkom

nakesile su se

nezgodnom pukotinom oko gležnjeva.

ladica noćnog ormarića

uz tupi zvuk

objesila se na parket.

u jednom posebnom trenutku

prestali smo se smijati pogreškama

koje smo voljeli

jedno kod drugog.

  
    ZAMJENA POLOVA

     

    zime gotovo nije bilo.

pasionirani ljubitelji

mrtve i žive prirode,

apolitični mirni ljudi

na zidove društvenih mreža

vješali su slike mačaka,

tvorova, djece,

pokazivali floru

vrta vikendice:

visibabe, ljubice i ciklame.

zime gotovo nije bilo.

neugoda je prožimala dan,

osudili su bivšeg premijera,

drugi je otišao dolje,

u Sidney i Canberru,

kod naših, u vječno ljeto.

oprostio im je Pavelićevu sliku,
nema veze, vi niste znali,

ovo je južna hemisfera,

dopušteno je da dobro i zlo

zamijene polove

  
    PJESNIK IDOL

     

    moj pjesnik idol je komplicirana ličnost,

napunio je 80 godina, okrugli broj.

pred okruglim osjećam strah, uvučem trbuh

kao na svečanosti, spustim bradu,

uzdignem rebrene kosti.

okruglo, savijeno, spojeno jedno s drugim,

kao zemaljska kugla,

kao pupak, kao početak i kraj.

moj pjesnik idol jednom je primio cvijeće,

lice mu je na prevaru zabilježio kamerman

i memorija prisutnih.

moj pjesnik idol zgrožen je vidljivim.

ne daje intervjue, ne priča o inspiraciji,

omiljenim piscima.

o njegovu čudaštvu kruže priče,

o načinu na koji utjeruje naslove pjesama.

moj pjesnik idol je zvjezdarnica.

on sam je zvijezda na koju će otići

kada se jednom udalji

u nešto okruglo,

u nešto neprisutno.

  
    JUBILEJ

     

    moja sestra i ja zajedno

imamo sedamdeset godina.

žene su u tridesetima najbolje,

u pitanju je veliki mit

o filigranskom omjeru

mudrosti i svježine.

o ženi od trideset

pisao je Honoré de Balzac,

čitala si valjda taj znameniti roman

iz ciklusa o privatnom životu.

moja sestra i ja zajedno

imamo sedamdeset godina,

primjećujemo rast stopala

i širenje bokova,

ali o tome šutimo. tijelo je sve sporije, al luđe,

sve su sličnije linije

vanjskog i unutarnjeg lica.

neobični savezi se množe,

ona je postala majka,

a meni su izvadili zub.

  
    MIGRACIJE

     

    odlična je prilika za knjige

da promijene staništa.

sajam je, nude se povoljno,

željne muvinga, elegantnih prstiju

da im prozrače stranice, ostave mrlju

od kave, malog bureka s mesom,

grafitnog praha ili soka na razmućivanje.

knjige žele nove vlasnike,

ništa tu nije čudno, žele jer je lakše

kad se netko svija i brine,

makar bio tiranin i govno od čovjeka.

žele pobjeći iz paviljona,

izložene u masi, ponižene u kutijama,

žele otići u novi dom,

u plastičnim vrećicama,

pod znojnim mišicama,

u platnenim torbama,

rasporediti se po policama,

na veš mašinu uz novine.

stari romani, novi prijevodi,

male naklade po sto komada,

knjige bez samoglasnika,

bijele kao smijeh, kao umjetni zubi

hladnih žena u mrtvim lisicama.

knjige putuju gradom, javnim prijevozom,

putuju u Slavoniju,

gotov je jednodnevni izlet

školskog sindikata i nastavnica književnosti.

čitat će se na kauču prije spavanja,

prije i nakon vođenja ljubavi, pjesme.

kuharice prije rođendana,

kako filetirati ribu u dva poteza

i od kestenja napraviti

mekanu kremu s rumom.

knjige, odlaze sa sajma

u bezglasnim migracijama.

  
    NOĆ JE, UPLAŠENOJ ŽENI GLEDAM U LICE

     

    ljeto iznese kaos, širenje i znojne dlanove,

korijenje odjednom promijeni smjer

zastreljeno u krila neuglednih ptica.

na svakom gradskom trgu mirisna straža,

meso voćki na štandovima prožeto vatrom.

    noć je, uplašenoj ženi gledam u lice,

ona trza glavom, u muškoj odjeći, pičkara,

širi noge, maše cigaretom.

razgovara s muškarcem pored sebe.

on je umrtvljen i prastar,

starosjedilac  s  glavnog kolodvora

bez interesa i prtljage.

    noć je, uplašenoj ženi gledam u lice,

u ono odbjeglo što je mogla postati,

gledam u svoj strah od propasti.

muškarac pokraj nje,

umrtvljen i prastar,

armatura kostiju i davno otpočete šutnje.

    uplašena žena već dugo nije tu,

u jednom nezabilježenom trenutku

vratila se u stare sorte sjemena,

u neprisutnost.

kroz varijacije sebe sklanja se po trgovima,

vrišti, inzistira, gazi,

preživljava kao obris u rešetki slika.

u noći s uplašenom ženom

ipak je nešto ozbiljno i stvarno,

miris jagoda koje je slučajno nagazila cipelom.

  
    KRETANJE

     

    svijet je osvojio sam sebe,

proizveo plovila, penicilin, tjeskobu.

sada se od tog osvajanja liječimo,

nedjeljom posjećujemo Krista.

odlazimo na sajam namještaja,

sajam putovanja, umjesto putovanja.

hodamo uz nasip,

uz nevažnu staklenu rijeku,

uz travu, uz predmete na tlu.

prema nama kreće se toranj toplane,

uvećava se kao pokretna butina diva.

kušamo zemlju, razgovaramo o nepravdi,

o bogu koji je sve blesavo uredio.

tebi su sve majice oduvijek tijesne,

maštaš da smanjiš sise, a ja da ih povećam.

na betonskoj kocki,

izvezene čekaju košulje, stolnjaci, rakam.

i mi bismo jedne nedjelje mogle

donijeti uspavane kućne stvari,

spavaćice s čipkom, monografije o bitkama, Titu.

znaš da sam i ja Ciganka, nisam Romkinja,

volim sjesti uz (    ) stol, naručiti meso.

vraćamo se nasipom, uz staklenu rijeku.

grlimo se spontano, rukom ti dodirujem leđa,

ti dodiruješ moja.

  
    DRVENI STOL

     

    ispred male trgovine pod čempresima

svakog se dana odvija festival pivskih svečanosti,

u ulici red iznad mora.

prije desetak godina radnici Elektrodalmacije

ostavili su nakon obavljenog posla drveni kolut.

oko stola svakoga dana zasjedaju

ljubitelji piva, naručuju jednu za drugom,

crveni čepovi ispod stola više se ne mogu prebrojati.

u deset godina dosegli su beskonačnost,

njihov se broj širi kao svemir, bez granica,

um ih više ne može obuhvatiti.

za vrijeme pivskih svečanosti oko stola su ispričane

najvažnije priče lokalnog samoupravljanja,

izazova turizma, problematike iznajmljivanja soba,

meteorologije i vinogradarstva.

oko okruglog stola u deset je godina deset muškaraca ostarjelo.

dvojica su umrla.

jedan je dobio karcinom.

jedan je postao otac i otada uz pivo kupuje i mali badelov konjak.

drugi je postao djed dva ili više puta,

otada je bučniji i ljući, djedovstvo ga čini mudrim.

pivski konzilij zasjedanje započinje ujutro oko deset,

pošteno i strasno odrade dugačku smjenu od dvanaest sati.

dolaze kad god mogu, ovisno o rasporedu poslova

s kojih se žure u misiju oko drvenoga stola.

nimalo ih ne ometa prezirni pogled domaćica

koje u dućan dolaze po mahune i kruh.

one su priproste i ne razumiju koliko je važno

održati vječnu vatru.

  
    NA PUTU

     

    tlocrt grada s prozora četverokatnice.

žamoran trg. u žamoru

zabrinutost, smijeh i izrazi ljubavi.

ukradeni bicikli,

zvuk ljepljivih dlanova.

tlocrt grada s niže grupacije oblaka,

anđeli u prolazu za ratna područja,

na putu spasilačke ekipe,

dokoličari i ostali.

s prozora četverokatnice glave lovaca,

biljarske kugle rasturene jednim udarcem.

dezorijentirani šetači,

njihove obećavajuće meditacije u hodu.

u glavama strah od starosti,

migrena, pitanja samoostvarenja.

na glavama perut, vunene kape,

farbane vlasi asimetrično rezane.

unutra planovi. nijanse zime,

tri skice putovanja.

prekrižit ću se, za svaki slučaj,

kada se budemo vozili

kroz tunel.

  
    NA RUBU KROVA MJERIMO JAKOST VJETRA

     

    1. u danu u kojem je sve krenulo pogrešno

povlačimo se, postajemo beskorisni.

izgubili smo popis zadataka.

očitanje mjerila, slaganje šupe i krojač

pričekat će rezervni termin.

nazvala je majka,

je li me namjerno plašila

stankama među riječima?

tata će uskoro u bolnicu,

htjela je prepoloviti strah.

njezine sam riječi morala zaboraviti

jer mogu voljeti samo kada ne brinem.

    2. crveni je ruž kliznuo iza veš mašine,

otkotrljao se u podnu prašinu.

jednom kad ga pronađem,

bit će otpisan i skrućen.

zagubili su se i ukrasi za kosu, špange s ružama

i polovica drvenog češljića koji je izgrizao Snježanin pas.

dokoljenke s viticama loze pojelo je pranje.

pepeljara puna čikova

s prozora je roknula kat niže,

u susjedine tegle s cvijećem.

pepeo se rasuo po otkuhanom rublju.

tajni džepići stvarožderi oteli su ključeve u torbi.

mobiteli su prazni,

samo nebo zna tko sve sada naziva i s kojega svijeta.

u knjižari u centru na sniženju su se rasprodale

sve knjige s finim malim pjesmama.

    sada sjedimo,

na rubu krova mjerimo jakost vjetra.

nakon svega,

bosi i bez konopca sići ćemo u duboko krško jezero,

među bezoka bića vode.

ne možemo izbjeći ono što slijedi.

  
    UZ AUTOCESTU

     

    uz autocestu brze slike,

ritam zračnog gibanja

u krakovima vjetroelektrane.

na odmorištima preparirani medvjed,

iščupanog srca,

mrtav i šupalj

zuri u putnike iz reda za pišanje.

netko je ispraznio zemlju

od obale do glavnog grada.

    niska lička brda,

šumaste dojke malih polumjera

domahuju putnicima autobusa.

jezera bez imena na geografskoj karti,

zaboravljene vode u boji petroleja.

    gostujući pjesnik u vožnji,

večeras će na obali

uz bevandu čitati pjesme.

na književnom okupljanju pit će

dobro vino iz pogrešnih čaša,

raspitivati se o običajima,

ribarstvu, domaćim piscima,

financiranju u kulturi.

već u povratku sve to će ugraditi

u neku novu pjesmu.

  
    LJETNI RADOVI

     

    sam sebe napušta grad,

bruji kroz unutarnji zvuk.

prsti iz sandala cure na vreli asfalt.

oko nogu pleše

laneno zvono suknje.

počinju ljetni radovi.

grad se slijeva na jug,

kroz nevidljive kanale,

kod rodbine,

u zajednička domaćinstva,

pod šatore,

pod stari suhi bor

okružen smiljem.

  
    COMMUTERS TRAIN

  
    JUTARNJI GRAD

     

    lice pritisnuto uz staklo.

pola ulice u sjeni, pola u svjetlu.

pola života u snu, pola u budnosti,

i u toj budnosti još polovica u snu.

duše upakirane u platnene torbe, u žmiganje,

u prosjakovu slamnatu košaru. on sjedi.

crven u licu, spaljen od zime, spaljen od ljeta,

spaljen od vlastite pustinje, lišen kretanja.

    jutarnji grad pleše čas naheren, čas ravan,

okupiran snom, okupiran čežnjom.

jutarnji grad je mlijeko iz mikrovalne peći,

mlačan u mlačnoj šalici, jednima hladan, drugima vruć.

jutarnji grad u koji ulazim kroz gladne prosvjednike,

bez osjećaja pobjede, bez osjećaja gubitka,

ulicama što sjaje prelomljene kroz kapi vodoskoka,

jutarnji grad u koji uzlazim danas je

bez tvoga mirisa oko mojih ključnih kostiju.

  
    VARLJIVOST PTICA

     

    tražimo plamen, tražimo mjesto iz kojeg iskri,

uzrok ovoga svega, uzrok lijeganja, crnine sna,

arome narezanih voćki, nepoznatih mirisa.

ne nalazimo jer je izvan dosega očiju,

ne moramo gasiti, ništa nismo ni zapalili.

    s neba mi ususret dolaze crni komadi,

odbjegli sa zgarišta, raspukline aviona

srušenog nad tropima, nad oceanom,

nad potonulim gradovima, komadi požara,

nad golim hridima sa spaljenim žbunjem.

    u formacijama s neba nad Crvenim otokom

piskave sitne ptice u histeričnom hodočašću.

u koloni, u spirali, u krugu, u križu, u jutru,

u večeri, u nastanku, u rastvaranju, u roju propelera.

među njima masivan i nijem bijeli galeb,

s pretjerano dugim krilima:

pred tobom sada prolazi šutljivi veliki duh.

  
    VODA

     

    voda začešljava travu riječnog dna.

zelene niti plete

u frizuru divljakuše.

voda zavodi, mijenja oblike.

ne podilazi divljenju,

ne zanima se za vjetar.

voda razgovara.

    
      ne pokušavaj se zaustaviti,

silina dolazi iz dalekog uterusa.
    

    voda obilazi zmijinu košuljicu na stijeni,

ostavlja da je iscijedi svjetlost,

da postane nevidljiva,

da uraste u kamen.

voda šuti, zmija govori:

    
      ti teci kako želiš,

ja umirem na svoj način.
    

    voda je namočila stopala djevojaka,

na noktima otopila crveni i crni lak.

razmočila kožu tabana,

kožu ljetnih sandala.

voda je znala:

    
      isušit će me toplina iznutra.

djevojke su naučile same sebe izliječiti
    

  
    DISANJE

     

    u sredini grudnog koša stoji davni zapletaj.

u njemu perje, dječji krik.

u njemu čovjek bez doma,

i čovjek vuk.

    vani topot.

hodočasnici. njihova vjera.

ratnička potraga,

pokretni bog.

    u razmacima otežanog disanja

šapat komandi:

zakopat ćeš se pod lijehu, u sjeme,

postat ćeš cvijet iz betonske rupe.

    lijepo je kad se iznenada

oljušte sive kraste,

kad sve ostane zatečeno suncem,

golo i jednostavno,

kad stari zapisi dočekaju ključ.

    ne brinite pijanci,

ne kunite vedski bogovi,

bolje je da iskrvare dlanovi

koji ne skupljaju kišu.

  
    NA OBJE STRANE

     

    kada nisi tu,

spavam na tvojoj strani kreveta.

računam.

maštam o novom autu.

pušim u mraku.

vlak iz sesveta koji radnike krca u maksimiru

nazivam commuters train.

    živimo odvojeno.

selim na svoju stranu.

računam.

za sto eura moglo bi se kupiti

svih sedamnaest prijevoda coelha

i sve riješiti.

tri debela kapitala thomasa pikettya.

marxov više ne vrijedi.

moglo bi se

tri puta u saunu za dvoje,

za kosti razmekšane u mirisnoj pari.

moglo bi se šezdeset starih quoruma

po dvanaest i pedeset, u knjižari uz kino,

dok čekamo početak filma.

    kada nisi tu,

brzo se naviknem

biti tijelo

na obje strane.

  
    OBAVIJESTI O MRTVIMA

     

    majka me telefonski informira o smrtima.

s ocem je podijelila dužnosti oko sprovoda.

ona ode do samostanskog groblja,

on na žalovanje.

     

    *

    prije uskrsnog ručka otac studira osmrtnice.

kad si to počeo?

ljutim se.
ajde. mora se znati tko je partio.

     

    *

    na drvenim policama ispod telefona

roditelji čuvaju stare novine.

na njima čiste ribu, zelenilo, blitvu.

među iznutricama i ljuskama vijesti:

hidroavionom do Jelse,

rekordan broj hodočasnika na križnom putu,

Liburnija ide u rezalište.

nekada,

otac se najviše zadržavao

na stranicama sporta

i rubrici otoci.

devedesetih je prešao na meteorologiju.

danas samo politika i mrtvi.

     

    *

    Irena Vrkljan vratila se iz Berlina.

osamljena je, kaže,

otišli su bliski.

     

    *

    pobrojat ću sve koje znam,

razvrstati kamo pripadaju.

u važnim stvarima

oduvijek sam vjerovala ocu.

  
    POSLJEDNJI POSAO

     

    sjedni i spremi se.

gluhoća i hromost dugo će trajati.

pronađi bočice sa serumom od smilja

skrivene iza zlatnih pudrijera.

s ogledala obriši breskvasti prah

i pogledaj se.

pogledaj se.

ovo si izabrao.

namaži lice. godove. glasnice.

najvažnije je umrijeti na vrijeme.

kad se svi ožiljci otope u mirisnom pokrovu,

a tijela sakupe u isti obris,

zaboravit ćeš koliko si puta

udario u neprobojno.

  
    PRIJATELJSTVO

     

    nestala sam bez pozdrava, sreli smo se još jednom u gradu,

u prosvjedu, uz vidimo se, a znali smo da lažemo.

nije ti bilo jasno što se dogodilo s našim već pokrpanim prijateljstvom,

oprostila sam ti i što si izlio bocu vina pod vrata mojoj cimerici jer ti nije dala,

u našem unajmljenom stanu, na vjerski praznik dok sam bila kod staraca.

oprostila sam ti i što si naš odnos zamislio kao friends with benefits,

nećemo biti sitničavi, i naftne su niti upletene u ljudske omotače i ljuske.

ne želim te sresti ni u jedno godišnje doba,

u militari jakni kako zabacuješ kosu na stranu,

neću nikad više otvoriti ni jednu od tri tvoje zbirke

iako u njima ima ludo dobrih stihova.

utihnula sam bez isprike i svađe,

a presudila je jedna slučajna priča.

    radio si noćnu u kiosku na kraju grada,

osim ponedjeljkom,

kad si umjesto na radno mjesto

odlazio ljubavnici na Borongaj.

doma te čekala krojačica

koja nije kužila bendove, pisce i rokenrol,

radila je u tvornici, i tebi je šivala s nježnošću,

trijeznila te nakon koncerata i izuvala ulijepljene čizme.

mislila je da radiš svaku noć u tjednu,

i čeznula da barem jednu provedete u zagrljaju skupa.

tko zna bi li od tebe otišla sama

da je znala da ponedjeljkom jebeš na drugom kraju grada,

uz pivo i recitiranje Bukowskog,

bi li iglom i koncem mogla spojiti komadiće srca

raznesenog spoznajnom granatom.

    otišla sam bez pozdrava, ne zato što sam dobra.

u meni se bunila plaha i predana krojačica koja čeka,

koja ništa ne zna o tri vala feminizma,

otišla sam kad sam shvatila da si govno od čovjeka.

sve je ovo bilo prije osam godina,

u međuvremenu je dokusurena hrvatska tekstilna industrija,

tko zna prima li još tvoja krojačica plaću,

ili uz neku drugu barabu danas obavlja popravke u fušu.

  
    SKICE U JANTARNOM KAMENU

     

    1. točno u osam dvjesto ljudi

prolazi kroz drvena vrata.

prislanjaju torbe uza zid,

na poljubac s aparatom za registraciju.

dvije stotine ljudi smije sjesti

na predviđena mjesta.

pozdravili su se srdačno.

koža im je posuta kovinama:

mljeveno vrijeme,

pristajanje

i još ponešto.

    2. u isto vrijeme sjedim

u banci na Britancu,

na ledu bijelih stepenica

čekam osobnog bankara.

bankarica dlanovima miluje

ornamente za bič.

zaštitar me tri puta upozorio:

jednom da uzmem broj, jer reda mora biti,

drugi put da guzicu dignem s hladne površine,

ne zbog zdravlja jajnika već je nepristojno sjediti na podu,

treći put kada je govorio nisam ga čula.

u torbi sam tražila

srebrnu tabakeru Rodiona Romanoviča.

    3. na povratku, u Ilici, kroz staklo vidim

časnu sestru u trgovini Alpina.

bira crne gumene cipele bez pete

da može tiho kružiti oko oltara,

spremati svete predmete,

na šiljke nataknuti svježe voštanice,

izliti smrdljivu vodu iz vaza s cvijećem,

posložiti molitvenike,

samo da bude nečujno.

    4. jutro nam gata

iz jantarnog kamena,

slike se pokreću u neočekivanom smjeru.

od ovog dana ne treba praviti priču.

već si isprobala sve što se može,

jacuzzi i frotirni ručnik,

masažu s toplim uljem.

pjesme nisu kolibice uz groblje

da jednom godišnje u njih odložiš

na poček plaćen oprost

i posmrtne ukrase.

  
    O LIŠĆE

     

    dođi da dršćemo skupa, o lišće.

tebe jesen raspuhuje oko zgrada,

ja isto dršćem,

zamotana u deku pred televizorom.

stigao je kvartalni obračun plina.

ti s tenom bakra, o lišće,

u bojama razgorene vatre u hypeu,

ja mokrih dlanova,

od ubojitog znoja što premješta linije života.

o lišće, dođi da dršćemo skupa,

da se bojimo zime,

dođi prije nego što istruneš

na zelenim površinama oko zgrada,

i pretvoriš se u humus,

ružan i koristan,

u dobru nevoljenu ženu

što posprema u sivom ogrtaču.

o lišće,

dođi prije gašenja tvoje boje razgorene vatre,

naslaži mi se na ramena,

sagradi mi krila s tenom bakra,

ne moramo pasti i postati humus,

ružan i koristan,

samo letimo,

šššššš

  
    MAJKA

     

    majka kuha jaja u korama luka.

na ljuske lijepi listove peršina,

cvijet po cvijet.

    imam devet godina.

povučeno listam tri svete knjige:

priručnik o krojenju i šivanju,

recepte i kolače dr. oetkera,

liječenje domaćim ljekovitim biljem.

prelazim s jedne na drugu,

napipavam svoj najbolji svijet

čekajući da jaja sporo dobiju boju,

da se konačno ukažu šare

ispod lišća peršina.

  
    STVARI SU KRENULE NA BOLJE

     

    nakon buđenja, magla se spustila kao spasonosna kulisa što priječi put do tajne za koju se ne zna donosi li ugodu ili razaranje. dan se predstavio u dahu olakšanja. svaka je mogućnost odgođena za neki prihvatljiviji moment.

stvari su krenule na bolje. tako se činilo u jutru u kojem sam otvorila oči otkrivši da sam zaspala u svečanoj šljokastoj maji, prije nego li se kamilica ohladila na noćnom ormariću. radio je cijelu noć prenosio koncerte, omamljeni glasovi čitali su eseje.

stvari su krenule na bolje kada sam uočila mir kroz koji se iz sna širim u tjelesnost, tražeći onu dimenziju u kojoj postajem opipljiva, u kojoj mogu na glavu staviti šešir, u kojoj se mogu proširiti u smeđim očima, u udovima, osjetiti vrućinu i vjetar što se na prevaru uvukao kroz ventilaciju, pomogao mi da se odmorim od noći. nikada ništa ne bismo započeli da ne postoji barem jedan alat zavođenja. skuhala sam svježu mentu, odlučna u dan krenuti energično, odlučna da svoju odluku neću zaboraviti.

pogled kroz tramvajsko staklo rastvorio se u valjak, u kapljičastu prizmu, zahvaćao je prve rukavice što prinose ustima cigarete, zahvaćao je fasade Zvonimirove. između zgrada zahvaćao je zelene kante za smeće koje se otvaraju kukama i specijalnim štapovima. kod svakog je kućnog broja po jedan čovjek preturao po otpadu, u kantu je duboko gurao ruke i glavu, u tuđem odbačenom smeću tražio je nešto svoje, nešto što bi moglo biti dobitak. jedan je magleni tragalac izvukao ružičasta dječja kolica i u njih prislonio svoje blago u crnim vrećama.

stvari su krenule na bolje. nada je konstrukcija kojoj za pokretljivost nedostaje uvijek samo jedan korak, nada je pelagijska riba koja nikada ne dotiče ni dno, ni svijetlu prozirnu površinu. nada je nevezana korijenjem, nevezena ostvarenjem, nada je titravi privid da su stvari krenule na bolje.

  
    PRENAMJENA. NEŠTO DRUGO

     

    tvoju sam šalicu pretvorila

u ležaj za školjke.

iz nje pijem grbice

sasušene soli.

tvoj tanjurić pretvorila sam

u postolje za lončanicu bosiljka.

svakoga dana otrgnem

po jedan list.

za uši,

da ne čujem.

za oči,

da ne vidim.

za nosne šupljine,

da ne njušim

vjetar iz platana.

jedan list je za pupak,

dok čeka trome gusjenice

i prvi let iz čahura

s bijeloga bora.

s bosiljka svakog dana

otrgnem po jedan list,

dok ga totalno ne očerupam.

    tvoju čašu pretvorila sam

u spremište sjemenki:

bademi,

za jutarnju gorkost,

bundeve,

za rasap mesa,

suncokret,

za supernovu

kad probije iznenada

ispod prsne kosti.

